સ્મૉગનો શિકાર બનેલ દિલ્હી શહેરમાં ફરી એકવાર ઓડ-ઇવન સિસ્ટમ લાગુ થશે. દિલ્હી સરકારના પરિવહન મંત્રી કૈલાશ ગેહલોતે ગુરૂવારે આ અંગે જાહેરાત કરી હતી. આ વખતે ઓડ-ઇવન સિસ્ટમ 13થી 17 નવેમ્બર સુધી લાગુ કરવામાં આવી છે. આ નિયમ અનુસાર, દિલ્હીમાં ઓડ તારીખે ઓડ નંબરની ગાડીઓ અને ઇવન તારીખે ઇવન નંબરની ગાડીઓ જ રસ્તા પર નીકળી શકશે. કૈલાશ ગેહલોતે જણાવ્યું હતું કે, કાલથી ગાડીઓ માટેના આઈજીએસ સ્ટિકર્સ 22 સીએનજી સ્ટેશન પર ઉપલબ્ધ રહેશે. આ જાહેરાત અનુસાર, હવે તા. 13, 15 અને 17ના રોજ ઓડ નંબરની ગાડીઓ ચલાવાશે તથા તા. 14 અને 16ના રોજ ઇવન નંબરની ગાડીઓ ચલાવાશે. ટુ-વ્હીલર્સને આ વખતે પણ છૂટ આપવામાં આવી છે. ટેક્સી અને ઓટોએ ઓડ-ઇવન સિસ્ટમનું પાલન કરવાનું રહેશે.